Mariann Budde

Mariann Edgar Budde (Summit, New Jersey, AEB, 1959) Ameriketako Estatu Batuetako eliza episkopalianoan prelatua da. 2011ko azarotik Washingtongo gotzain edo apezpikua da: Washingtongo Katedral Nazionalean du postu hori, esangura politikoko eliza bat, AEBetako presidenteek bertako zeremonietan parte hartzeko ohitura baitago, fede-arteko izendatzen diren ekintzetan.

 Ibilbidea 
Budde diakono izendatu zuten 1988an, eta apaiz 1989an. Minneapolisko St. John's elizako errektore izan zen 1993tik 2011n Washington-eko apezpiku bihurtu zen arte. Budde Washingtongo elizbarruti episkopalianoko lehenengo emakumezko gotzaina izan da. Eliza anglikanoaren nazioarteko adarrak dira episkopalianoenak eta, anglikanoen artean, episkopalianoak aitzindari izan ziren emakumezkoei apaizgoa zabaltzen. 1980ko hamarkadan izan ziren lehen emakume gotzainak Estatu Batuetan. 

2017an, Katedral Nazionaleko beirateak aldarazi zituen, AEBetako Sezesio Gerrako esklabismoaren aldeko jeneral konfederatuei ohore egiten baitzieten. Ordezko beirateak bere agindupean ezarri ziren 2023an: eskubide zibilen mugimendua irudikatzen du ikonografia berriak. 

2018an, eraildako gizon homosexual baten errautsak (Matthew Shepardenak) katedralean ehorzteko zeremonia zuzendu zuen.

 Donald Trumpekin polemika 
2025eko urtarrilean, Donald Trumpen bigarren agintaldia hasi eta biharamunean, zeremonia bat egin zelarik Katedral Nazionalean, sermoia eman zuen Buddek, eta polemikoa suertatu zen. Talde baztertuekiko errukia eskatu zuen. Entzule izan ziren, Donald Trumpez gain, JD Vance presidenteorde berria; Mike Johnson Ordezkarien Ganberako presidentea; eta Pete Hegseth, Trumpek defentsa idazkari izateko aurkeztutako hautagaia. Sermoian, zehazki, LGTBIQ+ komunitateak, etorkinak, eta gerratik ihesi doazen errefuxiatuak aipatu zituen Buddek. Gero zehaztu zuen Buddek lidergorako ezaugarri funtsezkoak azpimarratu nahi izan zituela, eta ezaugarri horietako bi direla errukia eta batasuna.

Mezaren ondoren, Buddeni "ustezko apezpiku" eta "ezker erradikal gogorreko Trump-gorrotatzaile" deitu zion Trumpek. Trumpek "oso aspergarritzat" jo zuen sermoia, eta barkamena eskatzeko esijitu zien Budderi eta Eliza Episkopalianoari. Buddek beste kritika asko jaso zituen. Robert Jeffress artzain ebanjelikoak apezpikua kondenatu zuen "gure presidente handia aldeztu beharrean iraindu" zuelako. Mike Collins kongresukide errepublikanoak Budde "deportazio-zerrendara gehitu beharko litzatekeela" esaten zuen.Megan Bashamek eta eskuin muturreko beste pertsonaia erlijioso batzuek gertakaria erabili zuten emakumeak apaiz bihurtzearen aurkako iritziak plazaratzeko. Aldekotasunak ere izan zituzten Budderen adierazpenek; adibidez eskubide zibilen defendatzaile Bernice Kingen aldetik.

 Erreferentziak 

 Kanpo estekak 


Kategoria:Suediar estatubatuarrak
Kategoria:Gizabanako biziak
Kategoria:1959ko jaiotzak
Kategoria:Emakume apezpikuak
Kategoria:Apezpiku episkopalianoak
Kategoria:Ameriketako Estatu Batuetako apezpikuak
Kategoria:Newjerseytarrak